20.3.2023.
LV
Eiropas Savienības Oficiālais Vēstnesis
L 80/1
I (Leģislatīvi akti)
REGULAS EIROPAS PARLAMENTA UN PADOMES REGULA (ES) 2023/606 (2023. gada 15. marts), ar ko groza Regulu (ES) 2015/760 attiecībā uz prasībām, kuras saistītas ar Eiropas ilgtermiņa ieguldījumu fondu ieguldīšanas politiku un darbības nosacījumiem, un atbilstīgu ieguldījumu aktīvu tvērumu, portfeļa sastāva un diversifikācijas prasībām un naudas aizņemšanos un citiem fondu noteikumiem (Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 114. pantu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu (1), saskaņā ar parasto likumdošanas procedūru (2), tā kā: (1)
Kopš Eiropas Parlamenta un Padomes Regulas (ES) 2015/760 (3) pieņemšanas atļauja ir piešķirta tikai dažiem Eiropas ilgtermiņa ieguldījumu fondiem (ELTIF).
Šo fondu neto aktīvu kopējais apjoms 2021. gadā bija novērtēts aptuveni 2 400 000 000 EUR.
(2)
Pieejamie tirgus dati liecina, ka ELTIF segmenta attīstība nav vērsusies plašumā atbilstoši cerētajam, neraugoties uz to, ka Savienība pievērš īpašu uzmanību ilgtermiņa finansējuma veicināšanai Savienībā.
(3)
Dažas ELTIF tirgus iezīmes, tostarp mazais fondu skaits, nelielais neto aktīvu apjoms, mazais to jurisdikciju skaits, kurās ir ELTIF domicils, un tāds portfeļa sastāvs, kas ir novirzīts uz noteiktām atbilstīgo ieguldījumu kategorijām, uzskatāmi parāda minētā tirgus koncentrāciju gan ģeogrāfiskā, gan ieguldījumu veida ziņā.
Turklāt šķiet, ka trūkst izpratnes un finanšpratības, kā arī – un kas ir vissvarīgākais – ir zems uzticēšanās un ticamības līmenis attiecībā uz finanšu nozari, kas ir jānovērš, lai padarītu ELTIF pieejamākus un populārākus privāto ieguldītāju vidū.
Tādēļ ir jāpārskata ELTIF darbības tiesiskā regulējuma funkcionēšana, lai nodrošinātu, ka vairāk ieguldījumu tiek novirzīti uzņēmumiem, kam ir nepieciešams kapitāls, un ilgtermiņa ieguldījumu projektiem.
(1) OV C 290, 29.7.2022., 64. lpp. (2) Eiropas Parlamenta 2023. gada 15. februāra nostāja (Oficiālajā Vēstnesī vēl nav publicēta) un Padomes 2023. gada 7. marta lēmums.
(3) Eiropas Parlamenta un Padomes Regula (ES) 2015/760 (2015. gada 29. aprīlis) par Eiropas ilgtermiņa ieguldījumu fondiem (OV L 123, 19.5.2015., 98. lpp.).